Supercupa Europei: Bayern Munchen - Sevilla , joi, ora 22:00 , Digi Sport 1

Turul 3, UEL: Djurgarden - CFR Cluj, joi, ora 20:00, Digi Sport 1

Constănţeanca de 26 de ani s-a impus după două ore şi 3 minute şi a devenit prima reprezentantă a României care cucereşte trofeul la Paris, după 40 de ani. Precedentul succes, şi singurul de altfel, îi aparţinea Virginiei Ruzic. De asemenea, Ilie Năstase a luat titlul în capitala Franţei în 1973.

Simona Halep a câştigat la Roland Garros, primul Grand Slam al carierei

Halep a început meciul crispată, în timp ce adversara sa a jucat exact, a greşit foarte puţin şi a avut în permanenţă iniţiativa. În aceste condiţii, americanca de 25 de ani a luat primul set după 41 de minute, salvând şi o minge de break la 5-3, care i-ar fi permis Simonei să relanseze primul act.

Nici cel de-al doilea set nu a început foarte bine pentru jucătoarea noastră. Stephens a făcut break în primul game, dar Simona a răspuns în stil de mare campioană. Românca s-a dus la 4-2 şi, în ciuda tentativelor de a reveni ale americancei, a egalat situaţia la seturi.

Decisivul a fost un monolog al Simonei Halep, care s-a dezlănţuit în drumul spre primul titlu de Grand Slam, după trei finale pierdute.

Pentru victoria de la Paris, Halep va primi 2.000 de puncte WTA şi 2,2 milioane euro, în timp ce Stephens s-a ales cu 1.300 de puncte şi 1,12 milioane euro.

LIVE TEXT

UPDATE 18:15: HALEP - STEPHENS 3-6, 6-4, 6-1. GAME, SET şi MECI SIMONA! După 40 de ani, avem din nou o campioană de Grand Slam. Simona Halep a revenit splendid şi a luat titlul la Roland Garros, după ce a învins-o pe Sloane Stephens.

UPDATE 18:11: HALEP - STEPHENS 3-6, 6-4, 5-1. După şapte game-uri la rând câştigate de Simona, Stephens şi-a făcut serviciul, dar deznodământul pare inevitabil.

UPDATE 18:04: HALEP - STEPHENS 3-6, 6-4, 5-0. Simona face un game solid pe propriul serviciu şi e foarte aproape de primul titlu de Grand Slam al carierei.

UPDATE 18:01: HALEP - STEPHENS 3-6, 6-4, 4-0. BREAK Simona! FANTASTIC! Simona a făcut din nou break-ul, după un schimb uluitor. Românca e dezlănţuită.

UPDATE 17:54: HALEP - STEPHENS 3-6, 6-4, 3-0. Simona e tot mai sigură, în timp ce adversara sa nu-şi mai găseşte jocul din primul set. De această dată, românca a beneficiat şi de puţin noroc, la ultimul punct (unul foarte intens), când mingea trimisă de Stephens a lovit banda fileului şi a căzut în terenul americancei.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 17:50: HALEP - STEPHENS 3-6, 6-4, 2-0. BREAK Simona! Liderul mondial joacă precum o campioană în aceste momente. A rupt echilibrul în decisiv şi va servi pentru 3-0.

UPDATE 17:45: HALEP - STEPHENS 3-6, 6-4, 1-0. Simona deschide decisivul cu un hold uriaş din punct de vedere mental. A revenit de la 0-30 şi a controlat foarte bine punctele.

Statistica setului 2 (sursa Eurosport)

UPDATE 17:37: HALEP - STEPHENS 3-6, 6-4. BREAK şi SET Simona! Pentru a treia oară în tot atâtea prezenţe în finală la Paris, Simona joacă set decisiv. Actul al doilea l-a încheiat cu break, pe care l-a câştigat la prima oportunitate de care a beneficiat.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 17:31: HALEP - STEPHENS 3-6, 5-4. Game extrem de important pentru Simona, care şi-a păstrat sângele rece la 30-30 şi a reuşit două puncte superbe pentru a-şi face serviciul.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 17:27: HALEP - STEPHENS 3-6, 4-4. E rândul americancei să vină din urmă. Un hold important pentru Stephens, care egalează în setul secund.

UPDATE 17:22: HALEP - STEPHENS 3-6, 4-3. BREAK Stephens! Din păcate, Simona a ratat şansa de a se desprinde şi de a lua o opţiune importantă pentru a egala la seturi. Şi-a pierdut serviciul la 0.

UPDATE 17:20: HALEP - STEPHENS 3-6, 4-2. BREAK Simona! Jocul s-a schimbat evident. Un nou break al româncei, care a câştigat patru game-uri consecutive şi confirmă că a intrat cu adevărat în meci.

UPDATE 17:15: HALEP - STEPHENS 3-6, 3-2. Simona e dezlănţuită în aceste momente. Al doilea game la rând la 0 pentru jucătoarea noastră, care a câştigat 11 dintre ultimele 12 puncte jucate.

UPDATE 17:13: HALEP - STEPHENS 3-6, 2-2. BREAK Simona! Perioadă bună pentru liderul mondial, care începe să găsească soluţii şi face break la 0.

UPDATE 17:08: HALEP - STEPHENS 3-6, 1-2. Simona pune capăt seriei de trei game-uri la rând câştigate de Stephens şi şi-a făcut serviciul, după câteva puncte convingătoare.

UPDATE 17:04: HALEP - STEPHENS 3-6, 0-2. Simona nu se regăseşte şi nu reuşeşte să profite nici de puţinele momente favoribe. A condus cu 30-0 pe serviciul adversarei, dar a pierdut patru puncte la rând, iar campioana de la US Open şi-a consolidat break-ul.

UPDATE 17:00: HALEP - STEPHENS 3-6, 0-1. BREAK Stephens! Setul al doilea începe cu un game lung, în care Simona a salvat două mingi de break, înainte de a-şi pierde serviciul. Americanca are în continuare iniţiativa şi, practic, nu greşeşte.

Statistica primului set (sursa: Eurosport)

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 16:52: HALEP - STEPHENS 3-6. SET Stephens! Nivelul jocului liderului WTA a crescut considerabil în acest game. Simona a obținut a minge de break la capătul unui punct de efect, în care a urcat la fileu. Sloane Stephens a revenit, a salvat mingea de break și apoi a câștigat două puncte la rând. Americanca și-a adjudecat primul set în doar 41 de minute.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 16:46: HALEP - STEPHENS 3-5. Erorile își fac încet loc și în jocul americancei. Simona își asumă și ea mai multe riscuri și izbutește să-și facă serviciul. Liderul WTA va avea însă nevoie de un break în game-ul următor pentru a rămâne în primul set.

UPDATE 16:42: HALEP - STEPHENS 2-5. Simona a condus cu 30-15 pe serviciul americancei, dar Stephens a revenit și mai are nevoie acum de un singur game ca să câștige primul set. Până în prezent, Halep a comis 12 erori forțate în timp ce americanca doar două.

UPDATE 16:38: HALEP - STEPHENS 2-4. Simona reduce din handicap, la capătul unui game echilibrat, dar în care jocul lui Stephens nu a fost la fel de exact. Nici primul serviciu nu o ajută prea mult pe Halep, procentajul acestuia fiind de doar 50%. Simona a condus cu 30-0, a fost egalată, dar a luat două puncte la rând și game-ul.

UPDATE 16:33: HALEP - STEPHENS 1-4. Americanca și-a consolidat break-ul. La fel ca și în game-urile precedente, Simona a avut puncte în care și-a demonstrat clasa, dar a comis mai multe erori. Stephens pare mult mai relaxată în aceste momente și reușește să returneze orice minge.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 16:28: HALEP - STEPHENS 1-3. BREAK Stephens! Americanca a reușit să câștige pe serviciul Simonei la chiar prima minge de break. Deși a dat semne că începe încet să-și intre în ritm, Simona a greșit câteva mingi simple în acest game.

UPDATE 16:21: HALEP - STEPHENS 1-2. Simona pare jucătoarea care greșește mai mult în acest început de partidă, în timp ce Sloane Stephens găsește tușele. Americanca a câștigat game-ul la 30.

UPDATE 16:18: HALEP - STEPHENS 1-1. Simona restabilește egalitatea, cu ceva emoții. Tensiunea partidei se simte în jocul ambelor sportive. Halep a condus cu 40-30, Stephens a egalat, dar apoi liderul WTA a luat două puncte la rând și a câștigat game-ul

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 16:12: HALEP - STEPHENS 0-1. Americanca și-a adjudecat primul game al partidei, unul în care Simona a reușit un singur punct

UPDATE 16:10: A început finala de la Roland Garros. Prima la serviciu este jucătoarea din Statele Unite ale Americii

UPDATE 16:05: Cele două jucătoare au intrat pe arena Philippe-Chatrier. Până în acest moment, Simona a petrecut 8 ore și 56 de minute pe teren în timp ce Sloane Stephens doar 7 ore și 38 de minute

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 16:02: Acesta este trofeul pentru care vor juca Simona Halep și Sloane Stephens

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 16:00: Finala de la Roland Garros dintre Simona Halep și Sloane Stephens va începe în câteva minute

UPDATE 15:57: Serviciul Simonei s-a îmbunătățit considerabil în ultimul an. Dacă la finala cu Ostapenko actualul lider mondial servea în medie cu 144 de kilometri/oră pe primul serviciu, în 2018 viteza a crescut la 156 de kilometri/oră.

UPDATE 15:46: Ultimele mişcări de încălzire făcute de Sloane Stephens înaintea finalei cu Simona Halep:

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 15:40: Fosta mare campioană Martina Navratilova a prefaţat, pentru site-ul WTA, finala de la Roland Garros. "Prevăd o luptă la baionetă. Aş fi surprinsă dacă cineva ar câştiga în două seturi", a spus fostul lider mondial.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

UPDATE 14:35: Oficialii de la Roland Garros au postat, pe contul oficial de Twitter, un colaj cu liderul mondial Simona Halep, alături de mesajul "Gata să strălucească!". Mai puţin de o oră şi jumătate până la marea finală. Hai, Simona!

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Simona Halep - Sloane Stephens este marea finală de la Roland Garros 2018. Partida va avea loc sâmbătă, de la ora 16:00, şi va putea fi urmărită în format LIVE TEXT pe digisport.ro.

Numărul unu mondial e faţă în faţă cu istoria. După trei finale de Grand Slam pierdute, reprezentanta noastră pare a avea toate datele necesare pentru a se impune pe zgura de la Paris. Simona a prestat un joc solid în capitala Franţei, momentul culminant fiind semifinala cu Muguruza, când a evoluat în multe momente aproape de perfecţiune.

Halep - Stephens: Simona a stabilit tactica

Simona Halep şi-a caracterizat adversara din finala de la Roland Garros, americanca Sloane Stephens. Liderul mondial şi-a pregătit tactica pentru a treia finală din carieră la Grand Slam-ul parizian (a mai jucat ultimul act în 2014 şi 2017).

"Va fi o finală dificilă. Sloane este o adversară foarte puternică, loveşte mingea foarte tare. Îmi voi face jocul împotriva ei, aşa cum am făcut şi până acum. Suntem pe zgură, va fi ceva diferit, aşa că nu am aşteptări. Vreau doar să intru pe teren să-mi păstrez tactica şi să menţin lucrurile pozitive în fiecare secundă", a declarat românca.

Constănţeanca de 26 de ani este relaxată şi promite că, indiferent de rezultatul din ultimul act, la sfârşitul meciului va zâmbi.

"Indiferent de rezultat, voi zâmbi după finală. Sunt destul de liniștită și încerc să rămân încrezătoare și concentrată pe ce am de făcut pentru sâmbătă", a declarat Halep pentru Digi Sport, după meciul în care a învins-o cu 6-1, 6-4 pe Garbine Muguruza.

Ce a spus Simona în conferinţa de vineri

Halep - Stephens: Cum citim statistica

Simona Halep vrea să calce pe urmele managerului său, Virginia Ruzici. Aceasta de curând a aniversat 40 de ani de la triumful de pe zgura pariziană. Ruzici a jucat de două ori finala la Roland Garros, la distanță de doi ani (a câștigat-o pe prima în 1978 - 6-2, 6-2 cu Mima Jausovec - și a pierdut-o pe a doua în 1980 - 0-6, 3-6 cu Chris Evert). Au fost singurele cazuri în care Ruzici a jucat cu trofeul pe masă la un turneu de Grand Slam.

Halep este prima jucătoare de tenis din România care evoluează în același an cu trofeul pe masă la două turnee de Grand Slam. La masculin, însă, primul care a reușit acest lucru a fost Ilie Năstase - în 1972, pierdea în ultimul act la Wimbledon cu Stan Smith, scor 4-6, 6-3, 6-3, 4-6, 7-5, apoi reușea să cucerească pentru prima dată în carieră un trofeu de Grand Slam, la US Open, în fața lui Arthur Ashe, scor 3-6, 6-3, 6-7(1-5), 6-4, 6-3.

Dacă similitudinile dintre performanța lui Halep și cea a lui Năstase vor merge până la capăt, Simona Halep își va trece în palmares și primul trofeu de Grand Slam, marea realizarea care îi lipsește dintr-o carieră deja strălucitoare. Acesta e, de altfel, obiectivul declarat imediat după ce a devenit liderul tenisului feminin mondial.



Halep - Stephens: S-a pregătit de finală cu ochii pe Nadal

Simona nu s-a antrenat prea mult vineri. Nici nu ar fi avut nevoie, simţind mingea excelent. După conferinţa de presă, campioana noastră a mers să îl vadă pe cel mai bun din istorie pe zgură. Ea a fost în loja lui Ion Ţiriac la semifinala dintre Rafael Nadal şi Juan Martin Del Potro, câştigată de iberic.

Halep a fost foarte atentă la jocul omului care a câştigat de 10 ori titlul la Roland Garros. De altfel, reprezentanta noastră a fost comparată tot mai des în ultima perioadă cu Rafa, forehandul ei ajungând la aproximativ 2300 de rotaţii pe minut. Rafa are o lovitură şi mai "înfăşurată", reuşind să lovească în medie cu peste 3500 rpm.

"Numărul unu mondial uitându-se la numărul unu mondial", au scris cei de la Roland Garros pe contul oficial de twitter.

De notat că, după meciul cu Muguruza, din semifinale, a fost făcută o comparaţie interesantă nu doar între forehandurile celor doi jucători care domină tenisul mondial, dar şi în ceea ce priveşte backhandul. Românca a lovit mingea cu reverul cu două mâini mai puternic decât liderul ATP în sfertul de finală contra argentinianului Diego Schwartzman.

În timp ce Nadal a lovit mingea cu o viteză medie de 120 de km/h, Halep l-a depășit: media sa a fost de 121 de km/h.

"Da? Asta chiar e de pus în ramă, o să scot la imprimantă şi o să pun în ramă”, s-a amuzat Simona Halep, la conferinţa de presă, după ce a aflat de statistica impresionantă.

Principalele aspecte din jocul celor două finaliste, la Roland Garros 2018

Halep - Stephens: Wilander e fan Simona

Mats Wilander, marele campion suedez, nu a ascuns că va fi fanul Simonei Halep în finala de la Roland Garros. După atâtea finale de GS pierdute, Simona le-a intrat pe "sub piele" tuturor. Pentru mulţi e clar că sportiva noastră e cea mai bună din lume, astfel că e nevoie de un turneu de o asemenea anvergură pentru a intra pentru totdeauna în istoria sportului alb.

Deşi specialiştii în tenis încearcă pe tot posibilul să fie imparţiali, pentru a nu suferi la capitolul credibilitate, Wilander nu s-a ferit să afirme public că s-ar bucura nespus ca numărul unu mondial să fie "regina" la Paris.

"Mi-ar plăcea să o văd pe Simona câştigând la Roland Garros. Toţi am vrea să o vedem învingând, cu excepţia lui Stephens şi a americanilor. Cred că merită un prim turneu de Grand Slam, dar trebuie să intre bine în meci", a spus Wilander, la EuroSport.

Întrebat care va fi cheia finalei de sâmbătă, marele campion suedez a vorbit despre forehandul celor două jucătoare. Halep a încercat să îl copieze pe Nadal, cel mai bun din istorie pe zgură, astfel că lovitura ei de dreapta are foarte mult top spin. Şi Stephens loveşte similar, dar aceasta e capabilă să schimbe, deschizându-şi mai multe unghiuri. În funcţie de cum le va funcţiona forehandul, cele două finaliste vor avea sau nu un avantaj în disputa directă.

"Simona trebuie să fie mai agresivă decât Stephens. Pentru mine e necunoscut forehandul lui Sloane. Ea loveşte de multe ori cu topsin, dar alteori pune o dreaptă foarte plată. De partea cealaltă, Halep loveşte cu mult topsin, aşa îşi construieşte ea punctele câştigătoare. Aici va fi una din cheile meciului", a mai spus Wilander.

7 titluri de Grand Slam are în palmares Wilander, săptămâna asta împlinindu-se 30 de ani de la al treilea său succes la French Open.

Halep - Stephens: Şi Clijsters e de partea româncei

Kim Clijsters, o mare susţinătoare a Simonei şi o jucătoare care a pierdut la rândul său trei finale de Grand Slam până să obţină primul titlu, este convinsă că Halep nu va fi afectată din punct de vedere mental de înfrângerea dramatică suferită la Paris în 2017.

"Nu cred că se va mai gândi la asta. Cred că a fost un proces de învăţare pentru ea. Nu se întâmplă mereu la prima şansă. Sau la a doua. Sau la a treia. Mie mi-a luat patru Slam-uri până să câştig unul", a declarat belgianca de 35 de ani, de două ori finalistă pe zgura pariziană.

Fostul lider mondial este convinsă că forma extraordinară a Simonei Halep îi oferă prima şansă la câştigarea trofeului, în finala de sâmbătă.

"Cred că este cel mai bun meci în care am văzut-o jucând", a spus Clijsters, după victoria clară a româncei cu Garbine Muguruza, scor 6-1, 6-4.

Halep - Stephens: Ruzici analizează finala

Virginia Ruzici e convinsă că Simona Halep porneşte cu prima şansă. Managerul liderului WTA a vorbit despre atuurile pe care Halep le are în faţa lui Sloane Stephens.

"Am văzut-o foarte concentrată, nu a lăsat adversara să revină în meci. Asta îmi doresc - să o văd concentrată. O cunoaşte bine pe Stephens. Au jucat de două ori anul trecut, a învins-o pe ciment şi, deci, are un avantaj psihologic în faţa ei. Dar... fiecare meci e un alt meci. Evident, Simona este favorită. Sperăm din suflet ca, de această dată, să fie pentru ea", a declarat Ruzici pentru Pro Sport.



Halep - Stephens: Simona, răspuns de mare campioană

Simona Halep i-a răspuns în stil de mare campioană lui Sloane Stephens, cea care a părut arogantă după încheierea celor două semifinale de joi. Numărul unu mondial nu a ţinut să intre în contre cu sportiva din SUA, ci a lăudat-o pentru prestaţia sa uimitoare.

"Niciun avantaj pentru Halep pentru că eu am un titlu, iar ea nu are nicunul", a postat Stephens pe rețelele de socializare, lucru care a fost interpretat drept o exprimare nefericită de majoritatea specialiştilor. "Semn de teamă", a fost chiar opinia lui Ilie Năstase în raport cu subiectul.

Aşa cum îi stă bine unei mari campioane, Simona a refuzat să intre într-o polemică de la distanţă, preferând să îi răspundă sportivei din SUA cu un compliment.

"A fost uimitor ce a făcut ea anul trecut. Fără să joace 9-11 luni a revenit şi a câştigat un Grand Slam, aşa că e uimitor. Ştiu că e o jucătoate uimitoare, e puternică şi mâine voi înfrunta o adversară care joacă la fel ca adversara din semifinală (n.r. – Garbine Muguruza). Ştiu ce trebuie să joc, dar acum e diferit. E uimitoare, mai ales prin ce a făcut la US Open", a spus Halep, la conferinţa de presă de azi.

Halep - Stephens: Înfrângerile au călit-o

Horia Tecău, campion de Grand Slam la dublu, la Wimbledon şi US Open, este convins că Simona Halep are tot ce îi trebuie pentru a obţine la rândul ei primul titlu major. Constănţeanul de 33 de ani spune că ocupanta locului 1 WTA e pregătită să obţină cel mai important succes al carierei.

"A ajuns pe locul 1, are antrenori foarte buni şi o experienţă mai mare decât anul trecut. Trebuie doar să-şi facă jocul, să se bucure de această experienţă, să aibă aceeaşi atitudine şi să rămână concentrată. Simona era favorită şi anul trecut, dar cred că acum are mai multă experienţă.

Finala de anul trecut a călit-o. E mai puternică acum şi nu cred că va mai ajunge în aceeaşi situaţie de anul trecut. Nu-şi va mai pierde concentrarea, va fi cu ochii pe antrenor, se va bucura de acest moment şi, făcând toate aceste lucruri, cred că va câştiga.

Simona e foarte apropiată de echipa ei. Se simt doar din priviri, iar Darren Cahill e antrenorul care poate transmite mesajele de care ai nevoie. Trebuie doar să se uite la Simona pentru a-i transmite energia necesară. Simona ştie că nu e singură, că are în spate o echipă, o ţară şi multe rugăciuni din partea noastră", a declarat Tecău, la Digi Sport.

Vicecampionul olimpic de la Rio de Janeiro vede în Sloane Stephens o adversară care semănă în multe privinţe cu Jelena Ostapenko, letona care a învins-o anul trecut pe Halep în ultimul act la Paris.

"Stilul lui Stephens e foarte apropiat de cel al lui Ostapenko. Joacă agresiv, caută lovituri direct câştigătoare şi prin asta câştigă. Simona trebuie să se apere bine, dar cea mai bună apărare e atacul. Trebuie să intre în teren, să ia mingea devreme şi să o mişte mult, pentru că Stephens nu se mişcă bine. Cu alte cuvinte, trebuie să o scoată din zona de confort. Dacă va face asta, încrederea lui Stephens o să scadă, iar Simona va domina.

Simona şi echipa ei sunt prea inteligenţi să-şi piardă concentrarea acum. De aia e numărul 1, pentru că e mai constantă decât toate celelalte jucătoare. Cred că o poate domina pe Stephens, mai ales pe zgură, şi că pleacă favorită, dar trebuie să-şi facă treaba la fel ca până acum. Are experienţa necesară pentru a câştiga", a explicat Tecău.

În ceea ce priveşte presiunea unui asemenea meci, Horia Tecău e sigur că liderul mondial ştie ce are de făcut: "Acest meci e atât de important cât îl faci tu să fie. E un meci important, într-adevăr, dar trebuie să fie tratat la fel ca celelalte. Nu trebuie să pună o presiune în plus pe ea. Simona are o echipă foarte bună, care îi va da energie. Vreau să văd cum câştigă acel titlu".

Martina Navratilova vede o Simona Halep ofensivă în finala de la Roland Garros

Halep - Stephens: Navratilova mizează pe ofensiva Simonei

Simona Halep trebuie să joace ofensiv pentru a cuceri titlul la Roland Garros, crede legendara Martina Navratilova.

''Pentru mine, greşeala pe care a făcut-o Halep în finala de anul trecut la French Open contra Jelenei Ostapenko a fost că a jucat prea defensiv, a jucat ca să nu piardă. Dar campionii învaţă din greşelile lor şi nu cred că va face din nou aceeaşi greşeală într-o situaţie similară, aşa că mă aştept să joace agresiv cu Sloane Stephens. Halep ştie că trebuie să joace ofensiv. Nu poate juca să nu piardă, trebuie să joace la victorie. Cred că aceasta este lecţia pe care a învăţat-o anul trecut. Chiar dacă nu vrea să o facă, se va convinge că trebuie să o facă'', a scris Navratilova în editorialul său pentru site-ul WTA.

''Pe măsură ce a avansat în turneu, Halep a devenit tot mai agresivă şi ar trebui să fie destul de încrezătoare în ea şi în jocul său după ce a învins-o pe Garbine Muguruza cu 6-1, 6-4 în semifinale. Muguruza a lovit puternic mingea şi s-a mişcat bine, dar nu a putut să deschidă jocul. De-a lungul turneului, Halep a fost mai agresivă, mai proactivă prin poziţionare şi prin alegerea loviturilor'', a explicat jucătoarea de origine cehă.

''Atitudinea Simonei Halep a fost extraordinară la Paris. Chiar şi când a fost frustrată, a durat doar un punct, iar apoi a fost pregătită pentru următorul - nu a lăsat frustrarea să persiste'', a remarcat Navratilova, care a câştigat 18 titluri de Grand Slam la simplu, dintre care două la Roland Garros (1982, 1984).

Navratilova se aşteaptă la o luptă intensă şi ar fi ''surprinsă'' dacă meciul s-ar încheia în două seturi, ''deoarece ambele au stiluri similare, iar Stephens este mai puternică. Ambele lovesc pe contră, în cea mai mare parte a timpului. E interesant - ambele finaliste preferă să joace de pe fund, dar ambele trebuie să avanseze, să iasă din zona de confort şi să fie mai active decât îşi doresc. Ambele se apără foarte bine şi va fi greu pentru ele să reuşească lovituri direct câştigătoare. Şi niciuna nu vrea să vină la fileu, din acest motiv va fi greu să găsească deschiderile''.

Halep - Stephens: Intră în top 10 all-time?

Simona Halep are ocazia, cu o victorie la Roland Garros, sâmbătă, în finală, să intre pentru totdeauna în istoria tenisului. În paralel, un succes i-ar oferi perspectiva intrării, în perioada următoare, într-un top 10 all-time al liderilor mondiali.

Cu 32 de săptămâni pe primul loc în ierarhia WTA, constănţeanca se află pe locul 13 într-un top al celor mai longevive jucătoare care au ocupat primul loc în clasament.

Odată cu victoria contra Muguruzei, din semifinale, Simona are garanţia că rămâne prima în lume, iar un eventual succes la Paris ar mări şi mai mult diferenţa dintre ea şi principalele urmăritoare.

Cum în 2017 Halep nu a impresionat la ultimele două turnee de Grand Slam (sferturi la Wimbledon şi turul întâi la US Open), dominaţia ei pe primul loc poate continua, neavând foarte multe puncte de apărat până în toamnă. În consecinţă, reprezentanta noastră are şansa de a se apropia de top 10 all-time al jucătoarelor care au petrecut cel mai mult timp în fruntea ierarhiei. Locul 10 în acest moment e ocupat de Victoria Azarenka (Belarus), cu 51 de săptămâni acumulate pe primul loc. Chiar şi dacă va ceda la un moment dat fotoliul de lider, constanţa Simonei e impresionantă, astfel că aproape sigur, în viitorul apropiat, ea va pătrunde în "top ten".

În topul all-time al săptămânilor petrecute ca lider mondial, Steffi Graf e lider detaşat (377 de săptămâni). Pe lângă "Vika", Serena Williams şi Caroline Wozniacki sunt singurele două jucătoare încă în activitate care au strâns suficiente săptămâni în fotoliul de lider astfel încât să se afle în TOP 10 all-time. Sportiva din SUA e pe 3, cu 319 săptămâni, în timp ce daneza a strâns 71 de săptămâni pe primul loc.

Halep - Stephens: Ascensiune fulminantă pentru Sloane

Site-ul WTA a elogiat-o pe adversara Simonei Halep din finala de la Roland Garros, Sloane Stephens, cu o zi înaintea marelui meci de la Paris.

"Stephens: Nu există o formulă pentru progres", a titrat WTA, care crede că "drumul lui Sloane Stephens spre a doua finală de Grand Slam este neconvenţial, dar americanca spune că a descoperit ce merge cel mai bine pentru ea".

"Anul trecut, în aceeaşi perioadă, era încă în perioada de zece luni de absenţă după operaţia la picior şi era pe locul 957 WTA în iunie 2017. În doar al cincilea turneu după revenire a cucerit US Open, unde a pus punct unei serii de opt eşecuri", şi-a amintit wta.com.

Sursa citată a scris şi despre performanţa de excepţie a lui Stephens de la Australian Open 2013, când a învins-o la vârsta de 19 ani pe Serena Williams şi a ajuns în semifinale.

"Au mai trecut doi ani până la primul său titlu WTA, la Washington, în 2015, patru ani şi jumătate până la o nouă semifinală de Grand Slam şi peste cinci ani până la urcarea în top 10 WTA, după turneul de la Miami, din acest an", a mai notat site-ul WTA.

"Trecând anii şi devenind mai matură, fiind acolo lungi perioade de timp, călătorind săptămână de săptămână, aşa am învăţat ce funcţionează mai bine pentru mine şi ce nu", a fost declaraţia campioanei de anul trecut de la US Open care a atras atenţia celor la wta.com.

Arantxa Rus, Magdalena Frech, Camila Giorgi, Anett Kontaveit, Daria Kasatkina şi Madison Keys au fost învinsele lui Sloane Stephens din drumul spre finală din carieră la Roland Garros.

Halep - Stephens: Bookmakerii o văd favorită pe Simona

Simona Halep e considerată de casele de pariuri marea favorită a finalei de la Roland Garros.

Bookmakerii i-au oferit româncei cote între 1.42 şi 1.48 pentru a cuceri primul trofeu de Grand Slam al anului.

În schimb, americanca Stephens a primit cote între 2.75 şi 3.05 pentru un succes contra româncei, ceea ce înseamnă că un parior ar putea câştiga de aproape trei ori suma investită în cazul unui succes al numărului 10 WTA.

Halep (26 de ani) o conduce pe Stephens (25 de ani, 10 WTA) cu 5-2 în meciurile directe, având o victorie chiar la Roland Garros, în 2014, în optimi, cu 6-4, 6-3. Simona Halep a câştigat ambele dueluri directe pe zgură.

Primul succes a fost în 2012, în primul tur la Barcelona, cu 6-4, 6-4. Stephens a obţinut apoi două victorii la rând, în 2013, în optimi la Hobart, cu 6-4, 6-0, şi la Australian Open, în primul tur, cu 6-1, 6-1.

Au urmat patru succese consecutive ale Simonei, la Roland Garros (2014), la Miami (2015) cu 6-1, 7-5 în sferturi, la Washington, în primul tur, cu 7-6 (3), 6-0, şi la Cincinnati, în semifinale, cu 6-2, 6-1, ambele anul trecut.

Halep - Stephens: Schimbări în TOP 10

Odată cu victoria contra Garbinei Muguruza, Simona şi-a asigurat prezenţa pe primul loc mondial până după Wimbledon. Sloane Stephens şi Madison Keys, cele două jucătoare din SUA prezente în a doua semifinală, vor fi şi ele în TOP 10 WTA. Adversara de sâmbătă a Simonei încheia top 10, dar acum, indiferen de rezultat, va urca până pe locul 4. La 23 de ani, învinsa Madison Keys este cea mai tânără semifinalistă din America din 2003 încoace, de la Serena Williams, care ajunge în penultimul act la Paris. Ea va ocupa poziţia pe care Stephens o avea la începutul acestei săptămâni: 10.

Cum va arăta Top 10 WTA începând de luni:

1. Simona Halep

2. Caroline Wozniacki

3. Garbine Muguruza

4. Sloane Stephens

5. Elina Svitolina

6. Caroline Garcia

7. Karolina Pliskova

8. Petra Kvitova

9. Venus Williams

10. Madison Keys

Partida dintre Simona Halep şi Sloane Stephens va fi în format live-text pe digisport.ro şi m.digisport.ro sâmbătă, de la ora 16.00.

După Roland Garros, pentru Simona Halep urmează turneele pe iarbă. Liderul WTA va participa la întrecerea de la Eastbourne, ÎN DIRECT la Digi Sport (24-30 iunie).

Etichete:

,

,

,

,